**KLAIPĖDOS MIESTO SAVIVALDYBĖS ADMINISTRACIJA**

**STRATEGINIO PLANAVIMO GRUPĖS**

**POSĖDŽIO PROTOKOLAS**

2015 m. kovo 27 d. Nr. T1-60

Klaipėda

Posėdis įvyko 2015-02-23

Posėdžio pradžia: 14.00 val.

Posėdžio pabaiga: 15.00 val.

Posėdžio pirmininkė – Judita Simonavičiūtė, Savivaldybės administracijos direktorė.

Posėdžio sekretorė – Audra Čepienė, Strateginio planavimo skyriaus vyr. specialistė.

Dalyvauja: Indrė Butenienė, Strateginio planavimo skyriaus vedėja, Audra Daujotienė, Socialinių reikalų departamento direktorė, Alina Velykienė, Savivaldybės administracijos direktoriaus pavaduotoja, Nijolė Laužikienė, Ugdymo ir kultūros departamento direktorė, Aldona Špučienė, Finansų ir turto departamento direktorė, Vilija Venckutė-Palaitienė, Informavimo ir e. paslaugų skyriaus vedėja, Liudvikas Dūda, Miesto ūkio departamento direktorius, Kastytis Macijauskas, Urbanistinės plėtros departamento direktorius, Aleksandras Michailovas, Savivaldybės administracijos direktoriaus pavaduotojas, Ričardas Zulcas, Investicijų ir ekonomikos departamento direktorius, Meilutė Katauskienė, Centralizuoto vidaus audito skyriaus vedėja.

Pakviesti: A. Šulcas, mero pavaduotojas, V. Čepas, mero pavaduotojas, A. Barauskas, mero patarėjas, Jolanta Ceplienė, Planavimo ir analizės skyriaus vedėja, Valdas Švedas, Statybos ir infrastruktūros skyriaus vedėjas.

Darbotvarkė:

1. Dėl ikimokyklinio ugdymo prieinamumo didinimo.
2. Dėl papildomų lėšų skyrimo 2015 metams.

1. SVARSTYTA: Dėl ikimokyklinio ugdymo prieinamumo didinimo.

N. Laužikienė informavo, kad mero pavedimu buvo pavesta išanalizuoti eilių į ikimokyklinio ugdymo įstaigas priežastis ir pateikti pasiūlymus dėl vietų skaičiaus didinimo galimybių šiose įstaigose. Savivaldybės administracijos direktoriaus 2014 m. liepos 17 d. įsakymu Nr. AD1-2160 sudaryta darbo grupė pateikė pasiūlymus:

1. Viena iš ikimokyklinio ir priešmokyklinio ugdymo vietų padidinimo galimybių yra tikslingas SB lėšų skyrimas, suformuojant savivaldybės ikimokyklinio ugdymo krepšelį nevalstybinių mokyklų sektoriui. Nors valstybė skiria vienodą MK lėšų dydį tiek valstybinės, tiek nevalstybinės įstaigos ugdomam vaikui (2555 Lt per metus), tačiau nevalstybinėje ikimokyklinėje įstaigoje lankančių vaikų tėvai moka nuo 700 iki 1300 Lt, o valstybinėje apie 220 Lt per mėnesį. Pagal atliktą paskaičiavimą (pridedama prie protokolo) siūloma kompensuoti 100 Eur arba 87 Eur vienam vaikui per mėnesį SB lėšų, kurie nepateko į valstybines įstaigas. SPG grupei reikia apsispręsti dėl mėnesinio mokesčio kompensavimo mechanizmo ir lėšų naudojimo tvarkos parengimo ikimokyklinio ugdymo prieinamumo didinimui;

2. Antra iš galimybių yra renovuoti lopšelio-darželio „Šermukšnėlė“ (Baltijos pr. 63) pastato dalį (patalpų plotas 553,95 kv. m.), kuri atsilaisvino iškėlus Moksleivių saviraiškos centro padalinį (žr. pridedamą medžiagą). Po remonto (kaina 116920 eurų) atsirastų galimybė įrengti 4 ikimokyklinio ugdymo grupes į kurias būtų galima priimti 75-80 vaikų. Siūloma apsispręsti dėl dviejų variantų: 1) lopšelio-darželio „Šermukšnėlė“ atlaisvintas patalpas konkurso būdu suteikti panaudai viešajai ikimokyklinio ugdymo įstaigai su sąlyga, kad ji atliks remonto darbus iki 2015 m. rugsėjo 1 dienos ir priims ugdyti ne mažiau kaip 60 vaikų; 2) suremontuoti patalpas savo jėgomis skiriant iš SB papildomą (116920 eurų) finansavimą.

NUTARTA:

1. Įpareigoti Ugdymo ir kultūros departamentą parengti tarybos sprendimo projektą dėl mokesčio kompensavimo už ikimokyklinio ir priešmokyklinio amžiaus vaikų išlaikymą Klaipėdos miesto nevalstybinėse švietimo įstaigose, vykdančiose ikimokyklinio ir priešmokyklinio ugdymo programas. Tvarkoje numatyti galimybę kompensuoti 100 Eur tėvų mokamo mėnesinio mokesčio už vaiko išlaikymą nevalstybinėje švietimo įstaigoje, taip pat numatyti, kad, kad mokestis gali būti kompensuojamas tik tiems vaikams, kurių vieno iš tėvų deklaruota ir faktiška gyvenamoji vieta yra Klaipėdos miesto savivaldybės teritorijoje. Prie sprendimo projekto teikti sutarties projektą.

2. Įpareigoti Ugdymo ir kultūros departamentą ištirti poreikį rinkoje dėl privataus sektoriaus, kuris norėtų ir galėtų lopšelio-darželio „Šermukšnėlė“ patalpas pritaikyti ikimokyklinio ugdymo veiklai nuo 2015 m. rugsėjo 1 dienos. Išnagrinėti per kiek laiko ir kokias teisines procedūras reikės atlikti norint lopšelio-darželio „Šermukšnėlė“ patalpas konkurso būdu suteikti panaudai viešajai ikimokyklinio ugdymo įstaigai.

2. SVARSTYTA. Dėl papildomų lėšų skyrimo 2015 metams.

Valdas Švedas prašo papildomo finansavimo skyrimo 2015 metams, siekiant sėkmingai įgyvendinti šiuos investicijų projektus (pridedama prie protokolo):

1. Įgyvendinant Rokiškio gatvės rekonstrukcijos projektą, reikia numatyti papildomą 57,4 tūkst. Eur finansavimą, norint atlikti nenumatytus sprendinius – vietoje 2008 m. parengtame projekte numatytų rekonstruoti oro linijų, pakloti požeminius kabelius. Pakloti požeminius kabelius prašė Pakruojo g. ir Utenos g. gyventojai. Oro linijų stulpai eina per planuojamus įrengti šaligatvius.

2. Rengiant Klaipėdos jaunimo centro stogo remonto darbų projektą pagal 2014 m. liepos 31 d. sutartį Nr. J9-947, buvo numatyta objekto vertingąsias savybes ir privalomus sprendinius pagrįsti konstrukcijų tyrimais. Atlikus detalius tyrimus ir stogo medinės konstrukcijos skaičiavimus, nustatyta, kad esama medinė konstrukcija nėra pakankama atlaikyti čerpių dangą, o autentiškoji stogo danga buvo iš natūralaus gamtinio skalūno lapų (ne čerpių). Be to, ši danga yra lengvesnė už čerpes ir užtikrina saugų stogo konstrukcijos ir pastato eksploatavimą. Kultūros paveldo departamento Klaipėdos teritorinis padalinys išnagrinėjęs pateiktą išvadą 2014-12-19, raštu nurodė, kad būtina projektuoti pastato skalūno lapų stogo dangą. Stogo dangos pakeitimas ir konstrukcijų sustiprinimas papildomai kainuotų apie 73 841 Eur.

3. Rengiant techninį projektą objekto „Tilžės g. nuo Šilutės pl. iki geležinkelio pervažos rekonstravimas, pertvarkant žiedinę Mokyklos g. ir Šilutės pl. sankryžą“ pasitarimo metu projektuotojas pristatė Tilžės g. sankryžos priešprojektinių sprendinių du variantus, t.y. keturšalė sankryža su šviesoforais ir žiedinė sankryža su šviesoforai. Pasitarimo metu prieita vieninga nuomonė, kad pilnam apsisprendimui reikia atlikti kelių saugumo auditą abiems variantams. Tam papildomai reikės 4 000 Eur. Lėšas galima skirti iš Kelių plėtros ir priežiūros programos (KPP) lėšų.

NUTARTA:

1. Pritarti papildomų sprendinių atlikimui vykdant Rokiškio gatvės rekonstrukcijos projektą (vietoj oro linijų pakloti požeminius kabelius) ir įpareigoti Investicijų ir ekonomikos departamentą ir Finansų skyrių metų eigoje surasti papildomas 57,4 tūkst. Eur lėšas.

2. Pritarti Klaipėdoje jaunimo centro pastato, Puodžių g. 1, renovacijos papildomų darbų atlikimui (pastato skalūno lapų stogo dangos projektavimui, pakeitimui ir konstrukcijų sustiprinimui). Įpareigoti Investicijų ir ekonomikos departamentą ir Finansų skyrių metų eigoje surasti papildomas 73 841 Eur lėšas.

3. Pritarti Tilžės g. sankryžos priešprojektinių pasiūlymų kelių saugumo audito atlikimui. 4000 Eur lėšas numatyti iš KPP lėšų.

Posėdžio pirmininkė Judita Simonavičiūtė

Posėdžio sekretorė Audra Čepienė